लखनऊ के अभिषेक अभिलाष को उपन्यास की कहानी जबरदस्त, सुपरफास्ट ट्रैन जैसी लगी जिसे उन्होंने पढ़ना शुरू किया तो खत्म करके ही उठे । बकौल उनके कब्र से उठ कर खड़े हुए मुर्दों ने तो सोहल को हिला कर रख दिया । यानी कौल और गरेवाल की वापसी उन्हें रोचक लगी, साथ ही इस सवाल का जवाब भी मिल गया कि आखिर पैंसठ लाख की डकैती का माल गया तो कहां गया । उनकी निगाह में क्लाइमेक्स में मैंने हुआन, गरेवाल और कौल को जिन्दा छोड़ कर अपने एक आइन्दा बड़े कथानक की नींव रख दी है जबकि हकीकत ये है कि मैं उनका खात्मा दर्शाने के ही हक में था जिसके कि वो काबिल थे लेकिन मेरे को नीलम के मिजाज की लाज रखनी पड़ी । मेरे को बाद में सूझा कि विमल को बोलना चाहिए था कि उसने नीलम के कहने पर मायाराम बावा को जिन्दा छोड़ा था तो बाद में उसने वहां क्या कहर ढाया था ! खेद है कि वक्त रहते ये दलील मेरे को ना सूझी ।